বড় কোনও অশান্তি ছাড়া ভোটগ্রহণপর্ব মেটার পর এবার গণনার সময়ও নির্বাচন কমিশন নিরাপত্তায় কোনও খামতি রাখতে চায় না। তাই ভোটের সময় যেমন নিরাপত্তা ছিল, গণনার দিনও তেমনই কড়া নজরদারির ব্যবস্থা করছে কমিশন।
সূত্রের খবর, ভোটগণনার দিন নজরদারির জন্য কমিশন ২৯৪ জন পর্যবেক্ষক নিয়োগের সিদ্ধান্ত নিয়েছে। অর্থাৎ বিধানসভা কেন্দ্র পিছু একজন করে পর্যবেক্ষক থাকবেন। পর্যবেক্ষকেরা আগামী ১৯ মে গণনার আগের দিনই পৌঁছে যাবেন সংশ্লিষ্ট বিধানসভা কেন্দ্রগুলিতে। কমিশন প্রয়োজনে পর্যবেক্ষকদের সংখ্যা আরও বাড়াতে পারে। কমিশনের এই সিদ্ধান্তকে নজিরবিহীন না বললেও, ইঙ্গিতপূর্ণ বলেই মনে করছেন রাজ্য প্রশাসনের আধিকারিকদের একাংশ। পাশাপাশি, ভোটগ্রহণ কেন্দ্রগুলির নিরাপত্তার মূল দায়িত্ব এবারও কেন্দ্রীয় বাহিনীর হাতেই রাখার সিদ্ধান্ত নিয়েছে কমিশন। গণনাকেন্দ্রের মূল নিরাপত্তা বলয়ের মধ্যে শুধু বাহিনীর জওয়ানেরাই থাকবেন। রাজ্য পুলিশের দায়িত্ব থাকবে ওই বৃত্তের বাইরে।
কমিশন সূত্রের খবর, ভোট গণনা প্রক্রিয়ার সঙ্গে যুক্ত কোনও আধিকারিক মোবাইল ফোন কাছে রাখতে পারবেন না। শুধু পর্যবেক্ষকেরা মোবাইল ফোন সঙ্গে রাখতে পারবেন। ফলাফলের বিষয়টি জানতে মূলত তাঁদের সঙ্গেই যোগাযোগ রাখবে কমিশন। এক একটি রাউন্ড শেষে ফল ঘোষণার রীতি এবারও বজায় থাকবে বলেই খবর।

এবারের বিধানসভা নির্বাচনে কমিশনের পরীক্ষানিরীক্ষা বাড়তি গুরুত্ব পেয়েছে রাজ্য প্রশাসনের কাছে। কারণ, প্রায় প্রতিটি দফাতেই ভোট পরিচালনার কৌশল বদলেছে কমিশন। প্রথম দফার ভোটে একগুচ্ছ অভিযোগের পরে রাজ্যের মুখ্য নির্বাচনী আধিকারিকের (সিইও) কার্যালয়ের কাছে কৌশল বদলের বার্তা পাঠিয়েছিল দিল্লির নির্বাচন সদন। তৃতীয় দফার ভোট থেকে কমিশনের কৌশলগত পরিবর্তন স্পষ্ট বোঝা গিয়েছিল। পর্যবেক্ষকদের ভূমিকা, পুলিশ পর্যবেক্ষকদের সক্রিয় নজরদারি ও প্রয়োজন অনুযায়ী তাঁদের সংখ্যাবৃদ্ধি, কেন্দ্রীয় বাহিনীর সংখ্যা বাড়ানো, বাহিনীর উপযুক্ত এবং নিবিড় ব্যবহার, নজরদারির পরিধি বাড়ানো— কমিশনের এই সব পদক্ষেপ ছিল চোখে পড়ার মতো।
রাজ্যে ভোটপর্ব মিটতেই কেন্দ্রীয় বাহিনীর বড় অংশ তামিলনাড়ু, পুদুচেরি এবং কেরলে চলে গিয়েছে। ফলে ভোটগণনার দিন কমিশনের নজরদারির বিষয়টি নিয়ে প্রশ্ন উঠেছিল। কিন্তু কমিশনের নয়া সিদ্ধান্তের পর রাজ্য প্রশাসনের আধিকারিকদের একাংশের বিশ্লেষণ, গণনার দিন নজরদারি নিয়ে আশঙ্কা অমূলকই ছিল। কেন্দ্র পিছু একজন করে পর্যবেক্ষক থাকার অর্থ, গণনা প্রক্রিয়ার উপর নিবিড় নজরদারি চালাতে চায় কমিশন। এমনকী, বিধানসভা কেন্দ্রের গুরুত্ব বুঝে কমিশন সেখানে পর্যবেক্ষকের সংখ্যা বাড়ানোর কথা ভাবছে। ফলে কমিশনের পদক্ষেপ রাজনৈতিক দলগুলির চিন্তা কিছুটা হলেও যে ‘বাড়াবে’ তাতে সন্দেহ নেই।
প্রথম দু’দফার ভোটগ্রহণে বাহিনীর ব্যবহার নিয়ে বিরোধী দলগুলি একাধিক অভিযোগ তুলেছিল। কিন্তু তৃতীয় দফা থেকে বাহিনীর ভূমিকায় বিরোধীরা সন্তোষপ্রকাশ করলেও, ক্ষুব্ধ হয়েছিল শাসকদল। এমনকী, জওয়ানদের রাজনৈতিক প্রভাব মুক্ত রাখতে বিভিন্ন সময় আচমকাই বাহিনীর এক একটি দলের অবস্থান বদল করেছিল কমিশন। সেই সময়ে রাজ্য পুলিশ কার্যত দর্শকের ভূমিকা ছিল। ভিনরাজ্যের ভোটে বাহিনীর বেশির ভাগটা (এরাজ্যে গণনার জন্য থাকবে ৭৮ কোম্পানি। প্রয়োজনে তা বাড়তেও পারে) চলে যাওয়ার ফলে মনে করা হয়েছিল, গণনাকেন্দ্রগুলির নিরাপত্তার দায়িত্ব কেন্দ্রীয় বাহিনীর সঙ্গে ভাগ করে নেবে রাজ্য পুলিশ। কমিশনের নয়া সিদ্ধান্ত সেই সম্ভাবনায় জল ঢেলে দিল।